Nasionale busstaking duur voort ondanks aanbodArgieffoto: http://upload.wikimedia.org/ Die vakbond Numsa het Vrydagaand laat gesê die nasionale busstaking sal voortduur ten spyte van ŉ goedgekeurde aanbod wat werkgewers vroeër dié week aan die unies gemaak het. Irvin Jim, hoofsekretaris van Numsa, het gesê die nuwe aanbod sal nié onderteken word nie omdat die verhoging eers Vrydag (11 Mei) in werking sou tree, en nié vanaf 1 April soos die unies oorspronklik versoek het nie. Jim sê werknemers landwyd verwag om hul verhoogde salarisse van 1 April af te ontvang en sal nié toegee “onder druk nie”. “Ons sal nie deur werkgewers afgepers word nie,” het hy gesê. “Werkgewers moet self die staking beëindig deur werknemers hul verhoogde salarisse vanaf 1 April te gee.” Unies het Maandag ŉ verbeterde aanbod van die hand gewys nadat die bedingingsraad en die kommissie vir konsiliasie, mediasie en arbitrasie (CCMA) ŉ aanbod van 8,75% vir die eerste jaar en 8,25% vir die tweede jaar voorgestel het. Dit is nou amper ŉ maand sedert die staking ŉ aanvang geneem het. Werkers het aanvanklik ŉ 12% verhoging geëis wat hulle intussen tot 9% verminder het. Werkgewers het voorheen voet by stuk by hul aanbod van 8% in die eerste jaar en 8,5 % in die tweede jaar gehou. Die staking het op 18 April begin.